**הסכם אשר נערך בירושלים ביום \_\_\_\_\_\_**

**בין:**

מר ירמיהו בן דוד ת.ז. 015681620

מרחוב מצפה נבו 92/1, מעלה אדומים

**(להלן: "ירמיהו")**

**בין:**

דר' מייקל המר ת.ז. 337600860

מרחוב עמוס הנביא 6 מודיעין

**(להלן: "מייק")**

**לבין:**

**JMB Davis Ben- David Ltd**

מרכז בק למדע רחוב הרטום 8 ,הר החוצבים ירושלים

**(להלן: "החברה")**

**ירמיהו ומייק ו/או כל גורם, אשר יצורף בעתיד לחברה, יקראו "בעל מניות" או ביחד "בעלי המניות" והכול לפי העניין.**

**והואיל:** וירמיהו הינו בעל המניות היחיד בחברה ובעליו של משרד עורכי פטנטים "**JMB DAVIS BEN-DAVID PATENTS, TRADEMARKS & DESIGNS** " **(להלן: "המשרד");**

**והואיל:** והחל מיום 1.1.2019 **("המועד הקובע")** ירמיהו מבקש לצרף את מייק כבעל מניות בחברה וכשותף במשרד ולנסח ביניהם הסכם אשר יסדיר, בכתב, את מלוא מערך היחסים בינהם ואת מלוא חובותיהם וזכויותיהם בחברה ובמשרד**;**

**לפיכך: מצהירים ומסכימים הצדדים כדלקמן:**

1. **מבוא וכותרות** 
   1. המבוא על כל ההצהרות הכלולות בו מהווה חלק בלתי נפרד מהסכם זה.
   2. כותרות סעיפי הסכם זה נועדו לצרכי נוחות בלבד ולא תשמשנה לפרשנותו.
2. **נספחים:**
   1. נספחי ההסכם המפורטים להלן מהווים חלק בלתי נפרד ממנו.
   2. בכל מקרה של סתירה בין הסכם זה לנספחיו יחולו הכללים הבאים:
      1. בכל סתירה אשר עניינה זכות או חובה מהותית תגבר לשון ההסכם.
      2. בכל סתירה אשר עניינה פרוצדוראלית יגבר האמור בנספח המסדיר עניין זה.
   3. רשימת הנספחים:
      1. **נספח א'** – אחוזי אחזקה של בעלי המניות והוותק בחברה.
      2. **נספח ב'** – מסמכי ההתאגדות של החברה ונסח חברה.
      3. **נספח ג' –** תמצית הדו"ח הפיננסי לתום שנת 2018 שהוכן ע"י רו"ח דוד אמינוף ממאזן בוחן מיד אחרי תום השנה, ולפני שבוצעה את ביקורת על ספרי החברה, אשר במסגרת צפויים עדכונים ותיקונים למאזן ודו"ח רווח הפסד המבוקר הסופי.
      4. **נספח ד' –** מאזן בוחן לא מבוקר לרבעון ראשון 2019
3. **בעלי המניות, החברה, שמה ופעילותה**
   1. ביום כניסתו לתוקף של הסכם זה (כפי שמוגדר בסעיף 8.1 להלן), בעל המניות היחידי בחברה הינו ירמיהו.
   2. החל מהמועד הקובע מייק יצורף כבעל מניות בחברה.
   3. לאחר צירופו של מייק לחברה, אחזקת המניות בין בעלי המניות תהיה כמפורט **בנספח א',** אשר ניתן לשינוי בהתאם להחלטות בחברה כמפורט בסעיף 6 להלן.
   4. החברה פועלת למטרת מתן שירותים בתחום הקניין הרוחני ובתחומים נוספים בהתאם להחלטות בחברה כמפורט בסעיף 6 להלן.
   5. נכון ליום חתימת הסכם זה, שם המשרד הינו ***"* JMB DAVIS BEN-DAVID** "***"***.
   6. לאף אחד מבעלי המניות אין זכות לעשות שימוש בשם החברה ו/או בשם המשרד, אלא במסגרת פעולתו תחת שם החברה ועבור לקוחות החברה כמפורט בסעיף 3.4 לעיל.
4. **הצהרות, זכויות וחובות בעלי המניות** 
   1. בעלי המניות מצהירים ומסכימים כי התקשרותם בהסכם זה וביצועו אינה עומדים בניגוד לדין ו/או להסכם כלשהו שהם צדדים לו; וכי אין כל הגבלה, או איסור או דרישה לאישור, בדין ו/או בהסכם, להתקשרותם בהסכם זה וביצוע ההתחייבויות על-פיו.
   2. בעלי המניות מסכימים כי האמור בהסכם זה מבטא וממצה את כל המצגים ו/או ההסכמות בכתב ו/או בע"פ שנהגו ו/או הוחלפו ו/או הוצגו בינהם בעבר ו/או ביחס לכניסתו של מייק לחברה ו /או פעילותם של מי מבעלי המניות במסגרת החברה וזאת לרבות ההסכם שנחתם בין החברה למייק ביום 26.5.2016 אשר הוראותיו יוחלפו בהוראות הסכם זה.
   3. הצדדים מאשרים בחתימתם כי בחנו את מצבה הפיננסי של החברה ביחס לנכסיה, חובותיה והתחייבויותיה, לרבות חובות והתחייבויות לירמיהו. ובכלל זה המוצג **בנספח ג'** והתייעצו, משפטית, כלכלית, חשבונאית ומיסויית, עם כל יועץ ו/או בעל מקצוע אותו מצאו כרלבנטי להתקשרות בהסכם זה וחתמו על הסכם זה לאחר בחינה והתייעצות כאמור.
   4. זכויותיו וחובותיו של כל בעל מניות בחברה הינן אישיות. בעל מניות לא יהיה רשאי להמחות, לשעבד או למשכן את זכויותיו בחברה או כל זכות על פי הסכם זה או את חלקן. נודע לבעל מניות כי הוטל עיקול על, או מונה כונס נכסים, נאמן או מפרק, לזכויותיו בחברה או לזכויותיו מכוח הסכם זה או חלקן או כי יש כוונה להטיל עיקול על, או למנות כונס נכסים, נאמן או מפרק לזכויותיו בחברה או לזכויותיו מכוח הסכם זה או על חלקן, ייתן הודעה מידית לחברה וינקוט את כל הפעולות האפשריות למניעתו או ביטולו של העיקול או המינוי כאמור.
   5. כל בעל מניות ינהג בנאמנות, ביושר ובתום לב מרביים כלפי החברה וכלפי שאר בעלי המניות. כל בעל מניות יעשה ככל יכולתו ויקדיש את כל זמנו ומרצו על מנת לקדם את עסקי החברה ולהשיא את רווחיה. בעל מניות ימנע מכל פעולה, השקעה או השתתפות או יעוץ לגוף – באופן שיהיה בהם כדי ליצור ניגוד עניינים או חשש לניגוד עניינים עם החברה ועסקיה, או העלול לפגוע במוניטין שלה.
   6. בעל מניות יקדיש את מלוא זמנו למשרד בהיקף שלא יפחת ממשרה מלאה. אסור לבעל מניות לעסוק בכל עיסוק בתמורה מחוץ למשרד (למעט הוראה אקדמית בהיקף מוגבל שיאושר על ידי החברה), ללא אישור החברה. אסור לבעל מניות, ללא אישור החברה, לעסוק בכל עיסוק שלא בתמורה, אם יש בעיסוק כזה כדי להפריע לו בביצוע תפקידו במשרד או לגזול זמן בהיקף העלול לפגוע בעבודתו במשרד.
   7. כל הכנסותיו של בעל מניות מעריכת פטנטים ו/או ייעוץ בקניין רוחני ועיסוקים הנלווים על פי המקובל והנוהג לעיסוק בקניין רוחני ו/או כעורך פטנטים, יהיו לקניין החברה ויועברו אליה מיד עם קבלתן. לעניין זה "הכנסות", לרבות מתנות (למעט זוטי דברים) וטובות הנאה החורגות מהמקובל, בונוסים אישיים, מניות, אופציות, ניירות המירים ושאינם המירים, כמו גם זכויות אחרות, בכסף ו/או בשווה כסף, שניתנו לבעל מניות, במישרין או בעקיפין על ידי לקוחות החברה ו/או בעניינים הקשורים לפעילותו במשרד.
   8. בעלי המניות מתחייבים כי הטיפול המקצועי בתשלום הנלווה לכל פעילות עסקית, בה יהיו שולטים בקביעת זהות מבצע הטיפול המקצועי, יתבצע במשרד, ככל שהמשרד מטפל בתחום הרלוונטי, ובמידת האפשר יפעלו לשם כך כמיטב יכולתם גם אם אינם שולטים בדבר. ובכל מקרה ולכל עניין, תמורה בגין שירות מקצועי כלשהו הנלווה לפעילות עסקית של מי מבעלי המניות, ישולם למשרד בערכי שכ"ט המקובלים במשרד.
   9. ככל שבשלב מסוים בחייה של החברה, יתאגד מי מבעלי המניות כחברת יחיד, ו/או בעתיד יצורף בעל מניות לחברה כשהוא מאוגד כחברת היחיד **(להלן: "חברת היחיד")**יחולו ההוראות הבאות:
      1. התאגדות כאמור תהיה בעצה אחת עם רואי החשבון של החברה.
      2. בעל מניות שיתאגד כחברת יחיד, מתחייב להיות בעל השליטה באותה חברה ובעל מניותיה והדירקטור היחיד שלה **(להלן: "בעל השליטה")**.
      3. ככל שהוראות הסכם זה עוסקות במינוח "בעל מניות" ו/או "שותפים" יחול מינוח זה לכל דבר ועניין על בעל שליטה ו/או חברת היחיד.
      4. חברת היחיד ובעל השליטה לא יעבירו ולא יקצו כל מניות בחברת היחיד לאדם אחר כלשהו, ללא אישור החברה.
      5. בעל השליטה יקיים באופן אישי את כל האמור בהסכם זה, ויהיה ערב לשאר התחייבויות חברת היחיד על פי הסכם זה, וללא צורך בחתימה על מסמך נוסף כלשהו.
   10. בכל מקרה של העדר כשרות משפטית של מי מבעלי המניות או במקרה של פטירה יחולו הוראות הסכם זה, למעט האמור בסעיף 7.8 להלן, על הנכנסים בנעליו (עיזבון, נאמן, אפוטרופוס, מפרק כונס וכד').
5. **נכסי החברה** 
   1. **"נכסי החברה"** כוללים את כל הרכוש, הנכסים, המוניטין והזכויות של החברה, מוחשיים ושאינם מוחשיים, לרבות זכות לשכר טרחה שבגינה הוצאו חשבונות וטרם שולמו, זכות לשכר טרחה עבור עבודה שבוצעה, באופן חלקי או מלא***,*** שבגינה טרם הוצאו חשבונות, זכות לשכר טרחה מותנה בתוצאות שטרם שולם לחברה, המחאות מעותדות עבור שכר טרחה המצויות בידי החברה, כספים, מניות ואופציות למניות וניירות המירים ושאינם המירים, שקיבלה החברה או שהיא זכאית לקבלן, בין אם הן מוחזקות על ידי החברה ובין אם לא. כל הללו בניכוי התחייבויות החברה מכל מין וסוג לרבות לעובדים, ספקים, בנקים, וצדדים שלישיים ובכלל כל הללו נכסים חובות והתחייבויות (לרבות חובות לירמיהו) כמפורט **בנספח ג'.**
   2. חלקיהם של בעלי המניות בנכסי החברה הינו אחוז האחזקה שלהם בחברה כמפורט **בנספח א'** כפול סך הנכסים והזכויות הכלולים בנכסי החברה ובהפחתת חובות והתחייבויות החברה מכל מין וסוג לרבות לעובדים, ספקים, בנקים, עמיתים וצדדים שלישיים.
6. **קבלת החלטות בחברה** 
   1. בעלי המניות מסכימים כי ניהולה של החברה והמשרד וקבלת החלטות יתבצע בקונצנזוס מלא ביניהם מתוך ראיית טובתה המצרפית של החברה. בנוסף לאמור לעיל ו/או באין קונצנזוס בין בעלי המניות, יחולו הכללים המפורטים בסעיף 6 זה להלן.
   2. אסיפת בעלי מניות תתכנסנה מעת לעת בתדירות ובמנגנון כפי שייקבע על ידי הצדדים. קוורום לקיום אסיפת בעלי מניות הינו נוכחותם של המחזיקים ב**-** 50% ממניות החברה ובלבד שירמיהו נוכח באסיפה. מקום בו מי מבעלי המניות אינו יכול להגיע לאסיפה שזומנה כאמור, תנוהל ישיבה טלפונית. בעלי המניות ישאפו שלכל אסיפת בעלי מניות ייערך פרוטוקול אשר ייחתם על ידי בעלי המניות והמשקף את הנאמר ואת ההחלטות שהתקבלו והוא יישמר במשרדי החברה.
   3. בעל מניות שיש לו עניין אישי בעניין המובא להכרעת אסיפת בעלי מניות, יודיע מראש על העניין האישי שלו, אך לא יהיה מנוע, בשל ענינו האישי בלבד, מלהצביע באותו עניין.
   4. לקבלת החלטה ביחס לשינוי תנאיו של מודל פרישת בעל מניות, המפורטים בסעיפים 9-14 להסכם זה, נדרשת הסכמת כל בעלי המניות פה אחד. לחילופין יהיה זכאי בעל מניות המתנגד להחלטה כאמור, לפרוש מהחברה ויהיה זכאי לזכויות המפורטות בסעיף 11 להלן.
   5. לקבלת החלטה בנושאים הבאים, נדרש רוב של לפחות 55% אחוזי האחזקה בחברה ובלבד שקולו של ירמיהו כלול ברוב זה: שינוי הוראות הסכם זה למעט בנושא תנאים כלכליים של פרישת בעלי מניות כמפורט בסעיף 6.4 לעיל; הקמת הון לחברה; שינוי מטרת פעילות המשרד; מיזוג המשרד; שינוי שם המשרד או סדר רשימת בעלי המניות וסדר כוח אדם המקצועי; צירוף בעלי מניות (לרבות כשותפי חוזה); שינוי מודל חלוקת הרווחים בחברה; שינוי מודל ההתאגדות של החברה; פירוק החברה או המשרד והחלטות בעניין פירוק כאמור, הוצאת בעלי מניות בתנאים הקבועים בהסכם זה; החלטות בענייני פרישה אשר אינן נופלות לגדר האמור בסעיף 6.4 לעיל לרבות הקמת קרן לפרישה; מעבר משרדים; פתיחת סניפים; מינוי שותף מנהל או החלטה בכל עת על המשך כהונתו או החלטה על תחומי האחריות השונים של בעלי המניות; הלוואה, שעבוד, המחאה, ערבות, נטילת אשראי העברה ו/או כל עסקה בנכסי החברה ו/או בשמה למעט פעולות כחלק ממהלך העסקים הרגיל; קביעת/שינוי זכויות חתימה בחשבון הבנק של החברה; בחירת/החלפת רואה חשבון ו/או יועץ מס ו/או מנהל חשבונות; אישור תוכנית עבודה ותקציב שנתיים; הכנסת בן משפחה כעובד או בעל מניות בחברה; פשרה או ויתור בשם החברה על הכנסות מכל מין וסוג שהוא; קבלה של עורכי פטנטים ועובדי מטה למשרד ופיטוריהם; אישור מודלים של שכ"ט, רכישת ביטוח לבעלי המניות;
   6. בעלי המניות מסכימים שניהולם של החברה והמשרד יתבצעו על ידי השותף המנהל שיבחר ברוב המפורט בסעיף 6.5 לעיל. השותף המנהל במועד הקובע הינו ירמיהו.
   7. בכפוף למנגנון קבלת ההחלטות שבסעיפים 6.4 ו- 6.5 לעיל, סמכויות השותף המנהל הן:
      1. הגשת תוכנית עבודה ותקציב שנתיים. למען הסר ספק מוסכם ומובהר כי מקום בו לא קיימים תוכנית עבודה ו/או תקציב, לא יהיה בכך כדי הפרתו של סעיף קטן זה.
      2. הוצאה לפועל ואחריות על תוכנית עבודה ותקציב שנתיים. למען הסר ספק מובהר כי מקום בו לא קיימים תוכנית עבודה ו/או תקציב, לא יהיה בכך כדי הפרת סעיף זה.
      3. אחריות על ניהול פיננסי לרבות (וככל שקיימים), מעקב על יעדים של שותפים, מחלקות, קבוצות עבודה, עורכי פטנטים, מתמחים פראליגל וכיוב'.
      4. אחריות על תוכנית השיווק וניהול הלקוחות.
      5. אחריות על כוח האדם האדמיניסטרטיבי.
      6. שכירתם של מנהל אדמיניסרטיבי למשרד ו/או מנהל כספים והאצלת סמכויותיו אליהם.
      7. אחריות על תוכניות ההדרכה, ההעשרה וספריית המשרד.
      8. אחריות שוטפת לניהול סביבת העבודה של המשרד ותפעולו השוטף.
      9. אחריות על גבייה.
      10. ארגון וניהול ישיבות בעלי מניות בהתאם לאמור בסעיף 6 זה.
      11. רישום ומעקב ביצוע על החלטות ישיבת בעלי המניות כמפורט בסעיף 6 זה.
      12. אחריות שוטפת על נוהלי המשרד השוטפים.
      13. כל החלטה ו/או סמכות שיורית שאינה קבועה בסעיפים 6.4 ו/או 6.5.
7. **חלוקת רווחי החברה והתנהלות פיננסית**
   1. **"רווחי החברה השנתיים"**, הם כל הכנסותיה של החברה, בהפחתת כל הוצאותיה של החברה לשנה כמפורט בדוחות הכספיים של החברה, לפעילותה כעסק חי, על בסיס מזומן, לרבות התשלום המשולם לבעלי מניות כמפורט בסעיף 7.2 להלן והתשלום המשולם לגב' דייויס כמפורט בסעיף 7.12 להלן, ו/או לשותפי החוזה ככל שקיימים ובהפחתת תשלומי פרישה ככל שמשולמים על פי סעיפים 9-14 להלן ו/או כל חוב אחר לצד שלישי, והכול על בסיס מזומן ועל פי דוחות רואה החשבון של החברה***.***
   2. מוסכם כי לכל בעל מניות כעובד של החברה קיימים שכר וזכויות נלוות כעלות כוללת למעביד, כמפורט בדוחות התמחיר של החברה. **(להלן ביחד: "התמורה החודשית")**. ככל שיוחלט להגדיל את התמורה החודשית, זו תוגדל בערך היחסי של אחזקות בעלי המניות בחברה על מנת שהשפעתה של עליה כאמור תהיה באותם ערכים של אחזקתם. לדוגמא האחזקה הינה 76% ירמיהו ו- 24% מייק, העלאת התמורה חודשית תבוצע בערכים אלו.
   3. מקום שאין בסך רווחי החברה השנתיים כדי לכסות את סך התמורות החודשיות של בעלי המניות ו/או התשלום המפורט בסעיף 7.12, יבחנו בעלי המניות אם לגייס אשראי ממקור חיצוני או להקטין את התמורות החודשיות והכול בהחלטה כמפורט בסעיף 6.5 לעיל.
   4. רווחי החברה השנתיים יחולקו לפי חלקם של בעלי המניות בחברה כמפורט **בנספח א'.**
   5. לכל דבר ועניין חלוקת רווחי החברה תתבצע בהתאם לעקרונות הנקובים בסעיף זה **ובנספח א'** ועל פי המפורט בספרי החברה ובמערכותיה. למען הסר ספק יובהר כי כל מסמך ו/או חישוב ו/או מידע ביחס להכנסות ו/או רווחי החברה אשר אינו ספרי החברה ו/או נתוני מערכותיה הטכנולוגיות לא יהווה כבסיס לתחשיב לחלוקת רווחי החברה.
   6. כל הון שיידרש לחברה, ואשר לא יושג באמצעות קבלת אשראי מצד ג', יועמד על ידי בעלי המניות לפי חלקם בחברה בהתאם להחלטה שתתקבל על ידם כמפורט בסעיף 6.5 לעיל.
   7. מוסכם כי בעלי המניות נושאים בנטל חיוביה של החברה, בינם לבין עצמם, על פי יחס האחזקות בחברה כמפורט **בנספח א'**. במקרה בו שילם בעל מניות לנושה או לצד ג' יותר מכפי חלקו בנטל החיוב, יחזור הבעל מניות על הבעל מניות האחר ויפרע ממנו לפי חלקו. למען הסר ספק, כל תשלום לפי ס"ק זה יתועד, והחזרתו לא תעוכב באופן לא סביר.
   8. לחברה חשבון בבנק מזרחי סניף 403 חשבון 428842 (**להלן: "הבנק" ו - "חשבון הבנק")**. זכויות החתימה בחשבון הבנק הינן שחתימתו של ירמיהו או של מייק בצירוף חותמת החברה מחייבת את החברה לכל דבר ועניין.
   9. בעלי המניות ישאפו להכין תוכנית עבודה ותקציב שנתי **(להלן: "התקציב")** לפני כל שנת עבודה. האחריות להכנת התקציב הינה של השותף המנהל.
   10. השותף המנהל את הכנסות/הוצאות החברה, בהתאם לאמור, **בנספח א'**, בתקציב ומצבה התזרימי של החברה וכך הדבר לגבי ניהול מערך ההתחשבנויות מול העמיתים.
   11. ככל שקיים הדבר כיום ו/או יהיה בעתיד, ניהול כספי לקוחות הנשמרים בנאמנות עבור לקוחות המשרד אם בידי החברה ו/או מי מבעלי המניות, יתבצע באמצעות חברת נאמנות, ובחשבון בנק נפרד ו/או בחשבונות ספציפיים בהתאם לעניין ולהוראות כתבי הנאמנות.
   12. מוסכם כי במסגרת הוצאות החברה וכל עוד הגב' דיוויס תיבדה לחיים ארוכים, בחייה החברה תשלם לה סכום חודשי של 20,000 ₪.
   13. בעת חתימת הסכם זה קיימים חובות של החברה לירמיהו, כמפורט בסעיפים 5.1 ובנספח ג'. מוסכם בזה כי החברה תפרע חובות אלו ו/או כל חוב אחר אשר ייוצר לטובת ירמיהו, בתשלומים חודשיים שוטפים בסך 3,000 ₪ עד לסילוק יתרת כל חוב לירמיהו או חו"ח, לשאיריו. להסרת כל ספק, מקום בו פרש ירמיהו בכל אחד ממסלולי הפרישה המפורטים בסעיפים 9-14 להלן, תמשיך החברה ותפרע חובות אלו עד לפירעונם המלא ובמקביל לתשלומי הפרישה המפורטים בסעיפים 9-14 להלן. מוסכם בזה כי מקום בו מדד המחירים לצרכן יעלה על מעבר ל- 3% בשנה יתווספו לסכומי החוב הנ"ל הפרשי הצמדה.
8. **תקופת ההסכם ופירוק החברה** 
   1. מיום החתימה על הסכם זה, תוקפו הינו מיום 1-1-2019 ("תאריך כניסה לתוקף") ועד ביטולו ו/או שינויו בהתאם לאמור בו. מקום בו יוחלט על פירוק המשרד ומסיבות כלשהן החברה תמשיך להיות פעילה, יחולו הוראות סעיף 8 זה בהתאמה ולפי העניין על פירוק המשרד. למען הסר ספק, הוצאת בעל מניות מהחברה כמפורט בסעיף אינה פירוק החברה לכל דבר ועניין.
   2. החלטה על פירוק החברה תתקבל בהתאם לאמור בסעיף 6.5 לעיל ותכנס לתוקפה 60 ימים מיום ההחלטה **(להלן: "מועד הפירוק")** אלא אם נקבע ההחלטה מועד פירוק אחר.
   3. התקבלה החלטה על פירוק החברה, יחולו ההוראות המפורטות בסעיף 8 זה להלן.
   4. פירוק החברה ומכירת נכסיה יתבצע תוך מקסום התמורה אשר תתקבל ממכירה כאמור וחלוקתה לבעלי המניות, על פי חלקם בחברה במועד הפירוק והכול לפי הוראות סעיף 8 זה.
   5. במועד הפירוק יוסדרו פיטוריהם של בעלי המניות כעובדי החברה וקבלת מלוא זכויותיהם כעובדי החברה. בעלי המניות מתחייבים לשתף פעולה ולחתום על כל מסמך ו/או להופיע בפני כל רשות לשם הוצאה לפועל של האמור בסעיף 8 זה.
   6. במועד הפירוק ובהחלטה על פי סעיף 6.5 לעיל, יסדירו בעלי המניות הוראות בדבר, המשך שימוש במשרדי החברה במקרה שמי מבעלי המניות יחפוץ בכך, כמו גם הסדרים בדבר חלוקת הרכוש הקבוע והציוד במשרד, חישוב ההשקעה שנעשתה בהשבחת המשרד ותשלומי איזון לבעל מניות שאינו נשאר במשרד בהתאם לערך ההשקעה שנעשתה בהשבחת המשרד בניכוי הוצאות פחת שיוחסו להשקעות הרכוש הקבוע והציוד לפי העניין.
   7. במועד הפירוק תיערך התחשבנות בגין כספים המגיעים לבעלי המניות, על פי האחוזים הקיימים להם בחברה וחלקם ברווחי החברה, עד מועד הפירוק בהתאם לאמור בסעיף 7 ו**בנספח א'**, כמו גם בחלקם בנכסי החברה כהגדרתם בסעיף 5 לעיל, בקיזוז חובות ו/או התחייבויות של החברה עד מועד הפירוק לרבות התחייבויות לעובדים ולצדדים שלישיים.
   8. כספים המגיעים לחברה מעבודה אשר הסתימה, במלואה או חלקית, לפני מועד הפירוק (גם אם לא הוצאו בגינה חשבונות), הינם כספים השייכים לחברה ויחולקו לבעלי המניות, לפי חלקם בחברה, מיד עם קבלתם בידי החברה ו/או בידי מי מבעלי המניות, לאחר מועד הפירוק והכול על פי עקרונות חלוקת הרווחים אשר בסעיף 7 לעיל **ובנספח א'**.
   9. כספים אשר ייגבו על ידי מי מן בעלי המניות לאחר מועד הפירוק, בגין עבודה אשר החלה בחברה וטרם הסתיימה, ישולמו לבעלי המניות האחרים מיד עם קבלתם בידי מי מבעלי המניות. לשם חישוב החלק המגיע למי מן בעלי המניות בגין חלק מן העבודה אשר נעשתה בחברה, יבצעו הצדדים תחשיב ביחס להיקף העבודה ושכר הטרחה אשר בוצע/שולם לחברה טרם מועד הפירוק, אל מול היקף העבודה, ההוצאות ושכר הטרחה אשר יש לשלם/לבצע/לקבל לאחר מועד הפירוק והללו ביחס לזמן בו טופל התיק בחברה טרם מועד הפירוק והזמן שיש לטפל בו לאחר מועד הפירוק.
   10. כספים שיהיה על מי מבעלי המניות להחזיר ללקוח, או תשלום מיסוי לסוגיו, או תשלום לעמיתים לאחר מועד הפירוק בגין שכ"ט או תשלומים שהתקבלו או בעודף בחברה או תשלומים ששולמו בחסר לפני מועד הפירוק, יוחזרו על ידי כל הצדדים לפי חלקם בחברה.
   11. מוסכם כי החל ממועד הפירוק ואילך ובכפוף להוראות הסכם זה, כל אחד מבעלי המניות יהיה רשאי לפעול כעורך פטנטים ו/או כעורך דין, בכל מסגרת אחרת ויהיה רשאי להמשיך לטפל בלקוחות אשר יבחרו להמשיך לקבל ממנו טיפול מקצועי לאחר מועד הפירוק ובכפוף להוראות שלהלן:
       1. מוסכם כי, עד מועד הפירוק, תשלח לכל לקוחות המשרד הודעה סטנדרטית מבלי לנקוב בשם של לקוח כלשהו. נוסח ההודעה יוסכם על הצדדים ולא יכלול פגיעה בשמו של מי מן הצדדים או פגיעה בשמה הטוב של החברה.
       2. מקום בו לאחר מועד הפירוק, מי מבעלי המניות שאינו ירמיהו, ייתן שירותים מקצועיים למי שהיו רשומים כלקוחות של החברה במערכת ניהול הלקוחות של המשרד בחמש השנים לפני מועד הפירוק/ וכן תאגיד בשליטת מי מהם או חברה בת אחות או שלובה עם מי מהם, יהיו בעלי המניות האחרים ביחד, זכאים ל -20% מההכנסות (ללא ייחוס כל הוצאות) מלקוחות אלו במשך 36 החודשים העוקבים ליום בו לקוחות אלו יתחילו לקבל מבעל המניות שירות מקצועי כאמור. מקום בו לקוחות כאמור יקבלו מבעל מניות שירות בו צפויה תמורה עתידית לרבות מעבר ל- 36 חודשים, זכות בעלי המניות לקבלת הכנסות כאמור בסעיף זה לעיל הינה ללא הגבלת זמן ועד קבלתה בפועל של ההכנסה מלקוחות אלו. למען הסר ספק "הכנסות" לעניין סעיף זה, הינן הכנסות לפני ייחוס כל הוצאה מכל סוג שהוא בייצור הכנסה, לרבות שכר כוח אדם ומטה והוצאות הנהלה וכלליות אחרות). בעלי המניות יהיו זכאים לקבל כל מידע ו/או מסמך לגבי הכנסותיו של בעל מניות מלקוחות החברה לשם חישוב ו/או בדיקת היקף זכאותם לתשלומים כמפורט בסעיף זה.
   12. מוסכם בזה כי לא יאוחר משבעה ימים מיום שמי מבעלי המניות ביקש את פירוק והתקבלה החלטה על פירוק החברה, בעלי המניות יודיעו לעובדים על פירוק החברה. נוסח ההודעה והעיתוי כמו גם כל פעולה אחרת בנושא העובדים, יתואם ויוסכם על ידי בעלי המניות, בשים לב לדיני העבודה ובפרט לנושאים כגון הודעה מוקדמת, פיצויי פיטורין, חובת שימוע וכיוב'. בעלי המניות יודיעו לעובדים כי כל אחד מהם רשאי לבחור להמשיך לעבוד עם כל אחד מן בעלי המניות והינם מתבקשים לקבל החלטה תוך שבוע מיום שנמסר להם על פירוק החברה. הצדדים מתחייבים להקפיד כי העובדים אשר ימשיכו לעבוד עימם, יפעלו ברוח הוראות ההסכם והאמור בו ביחס למסירת פרטים על נסיבות הפרידה ככל שהללו ידועות להם, כמו גם על שמירת כבודו ושמו של כל בעל מניות.
   13. בעלי המניות יחליטו על נוסח ההודעה לתקשורת/צדדים שלישיים, על פירוק החברה ולא יפעלו בנושא זה באופן עצמאי מבלי קבלת הסכמתם של בעלי המניות האחרים.
   14. עד מועד הפירוק בעלי המניות אחראים כדי חלקם בחברה, לכל נזק ו/או הפסד ו/או טענה ו/או תביעה של לקוחות ו/או עובדים ו/או צדדים שלישיים. החל ממועד הפירוק כל בעל מניות יהיה אחראי לכל טענה ו/או תביעה ו/או הפסד ו/או נזק אשר עילתם לאחר מועד הפירוק ביחס לטענות ו/או תביעות של שותפים ו/או עובדים ו/או ספקים ו/או לקוחות ו/או צדדים שלישיים העובדים עימו ו/או מקבלים/נותנים לו שירות כלשהו לאחר מועד הפירוק.
   15. במועד הפירוק בעלי המניות יסדירו את נושא ביטוח האחריות המקצועית כפי שיידרש, לשם מתן מענה למבנה ואופי עבודת בעלי המניות לאחר מועד הפירוק, כמו גם כיסוי נאות לפעילות שבוצעה בחברה, עד למועד הפירוק בשים לב להיותם של ביטוחי האחריות המקצועית על בסיס יום התביעה ( (Claim Made Basis.
   16. במועד הפירוק ובעצה אחת עם אנשי מקצוע, יפרידו בעלי המניות את מערכות הכספים, המחשוב והמידע וכל בעל מניות יקבל לידיו את כל המידע הנחוץ לו על פי כל דין לשם המשך טיפול בלקוחות אשר ימשיכו לקבל ממנו שירות מקצועי.
   17. התיקים בארכיבי המשרד הפנימיים והחיצוניים יחולקו בין הצדדים בהתאם להמשך מתן שירות ללקוחות במפורט לעיל.
   18. לכל בעל מניות הזכות לקבלת כל מידע/מסמך, הנמצא בידי בעל מניות אחר, מקום בו מידע/מסמך כאמור נדרש לו על פי כל דין ו/או לענייני גביה ו/או לענייני אחריות מקצועית והכול כל עוד אין הוראת דין ו/או צו שיפוטי, האוסרים העברת מידע ו/או מסמך כאמור.
   19. מקום בו יגיעו למי מבעלי המניות מידע ו/או מסמך ו/או הודעה מ ו/או ביחס ללקוח שמטופל על ידי בעל המניות האחר, יעביר מידע ו/או מסמך ו/או הודעה כאמור לבעל מניות האחר לא יאוחר מ- 3 ימי עבודה מיום קבלתם ויעשה מאמץ להודיע מיידי במקרים דחופים.
   20. למעט ירמיהו, לאחר מועד הפירוק, אף צד לא יהיה רשאי להשתמש בשם החברה אלא רק על דרך אזכור שמו, כמי שהיה בעל מניות בחברה.
   21. כל עוד אין הסכמה אחרת, במועד הפירוק, כל אחד מן בעלי המניות יוכל לקבל לידיו את בסיסי הנתונים כמו גם את התכנים הקיימים באתר האינטרנט של המשרד ויוכל לעשות בהם כל שימוש, ובלבד שבשימוש כאמור, לא יהיה כדי להטעות את הצופה באתר, כי מבחינת התוכן והנראות של האתר הינו צופה באתר של המשרד ערב פירוקו. כל עוד ירמיהו הינו בעל מניות בחברה כל האמור בסעיף זה יועבר לידיו.
   22. כל עוד לא הסכימו בעלי המניות אחרת, לאחר מועד הפירוק ולמשך תקופה עליה יסכימו בעלי המניות, לפונה לכתובת של אתר האינטרנט של המשרד תוצג הודעה אשר נוסחה יוסכם על ידי בעלי המניות ואשר מפנה את הגולש לאתר משרדו החדש של כל אחד מן בעלי המניות או אתר של משרד ו/או גוף אליו יצטרף מי מן בעלי המניות.
   23. למעט ירמיהו, לאחר הפירוק, אף לא אחד מן בעלי המניות לא יוכל לעשות שימוש בשם המתחם של החברה (דומיין) לא לצורך קביעת כתובת אתר אינטרנט ולא לכתובות דואר אלקטרוני. במועד הפירוק בעלי המניות יחליטו על האופן ועל פרק הזמן בו ינותב דואר אלקטרוני, מתיבות הדואר הקיימות לשותפים ולעובדים במשרד, אל כתובות אחרות.
   24. כל עוד אין הסכמה אחרת, במועד הפירוק, הספרות המקצועית במשרד תחולק בין בעלי המניות "בעין" על פי העדפותיו של כל בעל מניות ובאין הסכמה תתבצע הגרלה אשר תחלק את הספרות בין בעלי המניות ובלבד שערך הספרות המקצועית שתיפול לידיו של כל בעל מניות יהיה פחות או יותר דומה לערך הספרות שתהיה בידיו של בעל מניות אחר. כל עוד ירמיהו הינו בעל מניות בחברה כל האמור בסעיף זה יועבר לידיו.
   25. במועד הפירוק ינסו הצדדים להסכים, מי מהם יקבל לידיו את מספר הטלפון והפקס של המשרד. מקום בו אין הסכמה, תבוצע התמחרות לגבי הערך הכלכלי של המשך שימוש בנכסים הנ"ל ותוצאת ההתמחרות תהיה חלק מההתחשבנות הכוללת בין הצדדים. לחילופין יכולים הצדדים להסכים על כל מנגנון אחר, כגון לא להשתמש במספר הטלפון המשרדי ולקבוע הודעה המפנה למספרי הטלפון החדשים של בעלי המניות כך גם בנושא הפניית פקסים וכיוב'. כל עוד ירמיהו הינו בעל מניות בחברה כל האמור בסעיף זה יועבר לידיו.
   26. למען הסר ספק יובהר כי מעבר להתחשבנות המפורטת בסעיף זה 8 ובכפוף לכל האמור בהסכם זה, זה אף בעל מניות לא יהיה זכאי ממשנהו בעת הפירוק לתשלום כלשהו בגין נכסים ו/או זכויות ו/או מוניטין ו/או כיוב'.
   27. לירמיהו הזכות לפרק את החברה לאלתר במקרים שלהלן. פורקה החברה במקרים שלהלן יחולו הוראות סעיף 8 על פירוק כאמור:
       1. מינוי כונס/מפרק/נאמן על נכסי ו/או מי מבעלי המניות שאינו ירמיהו ו/או כל חלק מהם ומינוי כאמור לא הוסר תוך 60 ימים מיום המינוי.
       2. עיקול מכל סוג שהוא אשר הוטל על נכסי מי מבעלי המניות שאינו ירמיהו ועיקול כאמור לא הוסר תוך 90 ימים מיום הטלתו.
       3. בעל מניות עשה מעשה תרמית או פגע בזדון בנכסי החברה או שמה.
9. **פרישת בעלי מניות** 
   1. לעניין הסכם זה **"בעל מניות פורש"** ו- **"פרישת בעל מניות"** הינה בכל אחת מן הדרכים:
      1. פרישה מרצון מכל סיבה שהיא לרבות לשיפוט, עסקים או משרה ציבורית.
      2. הוצאה מהחברה בהתאם להחלטת החברה, כמפורט בסעיף 6.5 לעיל.
      3. מוות או **"אובדן כושר מוחלט לצמיתות" -** על פי חוק הביטוח הלאומי ותקנותיו.
      4. **"אובדן כושר עבודה"** – אובדן כושר עבודה באופן חלקי (לתקופה זמנית או לצמיתות) או אובדן כושר עבודה באופן מוחלט לתקופה זמנית.
      5. השעיה, פרישה חלקית, פרישה בשל גיל וכיוב'.
   2. לעניין הסכם זה, **"מועד הפרישה"** מן החברה הינו:
      1. במקרה של פרישה מרצון - 60 ימים מיום שמסר הבעל מניות הודעה לחברה, אלא אם החברה קבעה, ברוב המפורט בסעיף 6 לעיל, מועד מוקדם יותר.
      2. במקרה של הוצאה מהחברה - 60 ימים מיום ההחלטה על הוצאת הבעל מניות, אלא אם החברה קבעה, ברוב הדרוש לקבלת החלטה על הוצאה מהחברה כאמור בסעיף 6 לעיל, מועד מוקדם יותר.
      3. במקרה של מוות - ביום הפטירה ולגבי בעל מניות המאוגד כחברת יחיד – במועד פטירת בעל השליטה בה.
      4. במקרה של אובדן כושר מוחלט - ביום כניסתו של בעל מניות למצב של אובדן כושר מוחלט.
      5. בכל מקרה אחר – כקבוע בהסכם זה לפי העניין ומקום בו לא קבוע בהתאם להחלטת החברה כמפורט בסעיף 6 לעיל.
   3. לעניין הסכם זה, **"וותק בחברה"** משמעותו מספר השנים שחלפו מהיום הנקוב לצד שמו של הבעל מניות **בנספח "א'** .
   4. למען הסר כל ספק ולעניין סעיפים 9-14 פרישה מהחברה כמוה כפרישה מהמשרד וכל ההוראות ביחס לפרישה מהחברה יחולו, לפי ההקשר והעניין, על פרישה מהמשרד וההיפך.
10. **פרישה מרצון לרבות לאקדמיה, לשיפוט ולעסקים** 
    1. בעל מניות רשאי לפרוש מהמשרד בכל עת בעקבות החלטה לעבור לקריירה עסקית, ציבורית, או שיפוטית, או עקב החלטה להחליף מקצוע, או לפרוש מעבודה בכלל (לפני גיל הפרישה, ולאו דווקא מפני אובדן כושר העבודה, נושאים המוסדרים להלן), על ידי מסירת הודעה בכתב לחברה. מועד הפרישה הינו כמפורט בסעיף 9 לעיל, אלא אם על פי דין נקבע יום פרישה אחר, כגון המועד בו ימונה בעל מניות לתפקיד ציבורי. החברה תהיה רשאית לסיים את עבודתו בפועל של בעל מניות הפורש לפני מועד הפרישה בהחלטה כמפורט בסעיף 6.5 לעיל, מבלי לגרוע מכל זכויותיו הכספיות של בעל מניות הפורש עד למועד הפרישה. במועד הפרישה יפקעו כל זכויותיו של בעל מניות הפורש למעט הזכויות שמוקנות לו במפורש על פי הוראות סעיף זה וזאת באופן אוטומטי וללא צורך בפעולה או חתימה של מי מהצדדים על מסמך נוסף כלשהו.
    2. כתמורה מלאה וסופית עבור פרישתו מהחברה, ויתור על כל זכויותיו הישירות והעקיפות, השבת מניותיו לחברה ופקיעת כל זכויותיו בחברה ובמשרד, יקבל בעל המניות הפורש במועד פרישתו את הזכויות/הסכומים הבאים:
       1. את סך התמורה החודשית המגיעה לבעל המניות הפורש בגין כל החודשים בתקופה עד מועד הפרישה ככל שזו לא שולמה או נדחתה (לרבות החלק היחסי של חודש הפרישה). אם חשבון הבנק וסכומי הכסף אשר בחברה (לאחר הפחתת פיקדונות לקוחות, נאמנויות וסכומי מע"מ שנגבו על ידי החברה וטרם הועברו לשלטונות מע"מ) נמצאים ביתרת חובה, או לבעל מניות הפורש יתרת חובה בחשבון החו"ז שהינו מנהל מול החברה לרבות בחשבון כרטיס האשראי שלו, או חוב בגין רכב שקיבל מהחברה, יהיה בעל מניות חייב לשלם לחברה את חלקו היחסי ביתרות החובה כאמור או בכל הלוואה אותה נטלה החברה.
       2. חלק יחסי בדיבידנד לחלוקה שהצטבר עד מועד הפרישה וככל שהחברה תחליט לחלק דיבינדנד, בהתאם לחלקו בחברה במועד פרישתו ואשר לא חולק עד מועד פרישתו.
       3. חלק יחסי משוויו המופחת של הרכוש הקבוע של החברה כפי שהופיע בדוחות הכספיים של החברה ליום 31 בדצמבר האחרון שלפני מועד פרישתו של בעל מניות הפורש, בהפחתת הלוואות, אשראי והתחייבויות כספיות שנטלה החברה לצורך רכישת רכוש קבוע המופיע בדוחותיה הכספיים הנ"ל ואשר טרם נפרעו במועד הפרישה. מובהר בזאת כי, מקום בו הפורש הינו ירמיהו, במועד הפרישה התמונות שבמשרד ימסרו לחזקתו.
    3. בנוסף לאמור בסעיף 10.2, פרש בעל מניות שהוותק שלו בחברה עולה על 5 שנים, והתחייב כלפי החברה בכתב לפני מועד פרישתו כי: (1) לא יעסוק, בעצמו או באמצעות גוף משפטי שהוא קשור בו, במתן ייעוץ משפטי במשרד עורכי דין ו/או משרד פטנטים בישראל (לרבות כבעל המשרד, כבעל מניות, כשכיר או כיועץ או בכל מעמד אחר) משך תקופה של חמש שנים לפחות ממועד פרישתו מהמשרד ו- (2) בכפוף לכל דין, יפעל וישתף פעולה באופן סביר עם המשרד, עד לתום 12 חודשים ממועד פרישתו, במטרה לשמר בידי המשרד את הלקוחות בהם טיפל במסגרת המשרד, (3) לא יפנה בהצעת שותפות ו/או הצעת עבודה, למי מעובדיו של המשרד העובדים ו/או מועסקים על ידי המשרד במועד פרישתו, ו- (4) לא יגרום במעשה ו/או במחדל ללקוחות אשר היו בטיפולו לעבור לטיפולו של משרד ו/או עורך דין ו/או עורך פטנטים אחר ויעביר למשרד כל לקוח אשר יפנה אליו בהצעה לטיפול מקצועי ו/או יעביר למשרד כל דמי העברה בגין הפניית לקוח מקום בו השירות המבוקש אינו בתחום עיסוק המשרד, יהיה הבעל מניות הפורש זכאי, בנוסף לאמור בס"ק 10.2 לעיל לסך תמורות חודשיות שלו |(כהגדרתן בסעיף 7.2 לעיל) כמפורט להלן, אשר ישולם לו ב- 36 תשלומים חודשיים שווים:
       1. וותק בחברה הגדול מ- 5 שנים והקטן מ- 10 שנים = סך של 3 תמורות חודשיות.
       2. וותק בחברה הגדול מ- 10 שנים והקטן מ- 15 שנים = סך של 6 תמורות חודשיות.
       3. וותק בחברה הגדול מ- 15 שנים והקטן מ- 20 שנים = סך של 9 תמורות חודשיות.
       4. וותק בחברה הגדול מ- 20 שנים והקטן מ- 25 שנים = סך של 12 תמורות חודשיות.
       5. וותק בחברה הגדול מ- 25 שנים = סך של 15 תמורות חודשיות.
    4. היה ויתברר בדיעבד כי בעל מניות הפורש לא קיים איזו מההתחייבויות האמורות בסעיף 10.3 לעיל, יהיה עליו להחזיר לחברה מיד את כל הסכומים שקיבל על פי ס"ק 10.3 בתוספת הצמדה למדד וריבית שנתית של 4%.
    5. פרש בעל מניות והתברר כי עשה מעשה מרמה או הפרת אמונים כלפי המשרד או הזניח באופן חמור ובדרך קבע את חובותיו כלפיו, לא יהיה אותו בעל מניות פורש זכאי לסכומים הנזכרים בס"ק 10.3 לעיל.
    6. נוסף לאמור בסעיף 10.5 לעיל, פרש בעל מניות שאינו ירמיהו והחל (במישרין או בעקיפין) ליתן שירותי יעוץ מקצועי למי שקיבלו מהמשרד שירות מקצועי בחמש השנים טרם מועד הפרישה וכן תאגיד בשליטת מי מהם או חברה בת או חברה אחות או חברה שלובה עם מי מהם, תהיה החברה זכאית ל -20% מההכנסות (ללא ייחוס כל הוצאות) מלקוחות אלו במשך 36 החודשים העוקבים ליום בו לקוחות אלו יתחילו לקבל מבעל המניות שירות מקצועי כאמור. מקום בו לקוחות כאמור יקבלו מבעל מניות שירות בו צפויה תמורה עתידית לרבות מעבר ל- 36 חודשים, זכות החברה לקבלת הכנסות כאמור בסעיף זה לעיל הינה ללא הגבלת זמן ועד קבלתה בפועל של ההכנסה מלקוחות אלו. החברה תהיה זכאית לקבל כל מידע ו/או מסמך לגבי הכנסותיו של בעל מניות מלקוחות המשרד לשם חישוב ו/או בדיקת היקף הזכאות לתשלומים כמפורט בסעיף זה לעיל.
    7. החברה תהיה רשאית לעשות שימוש בכל תגמול ו/או זכות אשר יהיו קיימים לבעל המניות במועד פרישתו לשם הבטחת האמור בסעיפים 10.5 ו- 10.6 לעיל.
    8. פרט לסכומים המפורטים בסעיף 10 זה, לא יהיה בעל מניות הפורש זכאי לתמורה נוספת כלשהי בגין פרישתו מהחברה, השבת מניותיו לחברה, תרומתו לחברה, נכסי החברה, לקוחות שהובאו על ידו לחברה, וכל עניין אחר. כמו כן לבעל המניות ו/או מי מטעמו לא תהיה כל זכות בחברה מכל סוג שהוא ולרבות כל זכות לקבלת החלטות כמו גם זכות לקבלת כל מידע פיננסי ו/או אחר על החברה ו/או כספי וזכויות החברה, למעט וככל שיבקש פירוט של רואה החשבון של החברה בדבר סכומי הכסף המגיעים לו בהתאם לאמור בסעיף 10 זה.
    9. בעל מניות הפורש ישתף פעולה עם החברה לכל צורך או מסמך בהם נדרשת חתימתו לשם הוצאתן לפועל של זכויותיו ו/או חובותיו על פי סעיף 10 זה, לרבות דיווחים לכל מוסד ו/או רשות הנדרשים על פי כל דין.
11. **הוצאת בעל מניות** 
    1. ניתן להוציא בעל מניות מהמשרד בהחלטה כמפורט בסעיף 6.5 לעיל. מועד הפרישה הינו כמפורט בסעיף 9 לעיל. במועד הפרישה יפקעו כל זכויותיו של בעל מניות בחברה, למעט הזכויות שמוקנות לו במפורש על פי הוראות סעיף זה וזאת באופן אוטומטי וללא צורך בפעולה או חתימה של מי מהצדדים על מסמך נוסף כלשהו.
    2. כתמורה מלאה וסופית עבור הוצאת בעל המניות מהחברה ופקיעת כל זכויותיו בה, יקבל בעל מניות המוצא את הסכומים ו/או הזכויות המפורטות בסעיף 10.2 לעיל.
    3. בנוסף יהיה בעל מניות המוצא מהחברה זכאי לסכומים אשר בסעיף 10.3 לעיל, בשינויים מטה ובלבד שעמד בכל התנאים המפורטים בסעיף 10.3 למעט סעיף קטן (1) באשר להתחייבויות הבעל מניות לאי תחרות. במקום הערכים המפורטים בסעיף 10.3 יבוא:
       1. וותק בחברה הגדול מ- 5 שנים והקטן מ- 10 שנים = סך של 6 תמורות חודשיות.
       2. וותק בחברה הגדול מ- 10 שנים והקטן מ- 15 שנים = סך של 9 תמורות חודשיות.
       3. וותק בחברה הגדול מ- 15 שנים והקטן מ- 20 שנים = סך של 12 תמורות חודשיות.
       4. וותק בחברה הגדול מ- 20 שנים והקטן מ- 25 שנים = סך של 15 תמורות חודשיות.
       5. וותק בחברה הגדול מ- 25 שנים = סך של 18 תמורות חודשיות.
    4. בעל מניות לא יהיה זכאי לזכויות אשר בסעיף 11.3 לעיל, מקום בו לאחר הוצאתו, המשיך לתת שירות ללקוחות המשרד אשר היו רשומים במערכות המשרד בחמש השנים טרם הוצאה, בהיקף הכנסות שנתיות, הגבוה מ- 5% מהכנסות שנתיות של המשרד בממוצע שלוש השנים אשר קדמו לפרישה.
    5. על הוצאתו של בעל מניות מהחברה יחולו, לפי העניין, סעיפים 10.4 – 10.9 לעיל.
12. **פרישת בעל מניות עקב פטירה או אובדן כושר מוחלט לצמיתות**
    1. בעל מניות אשר נפטר לפני גיל 70 יחשב כפורש מהחברה במועד פטירתו. במועד הפטירה יפקעו כל זכויותיו של בעל המניות הפורש ו/או עזבונו ו/או שאיריו, למעט הזכויות שמוקנות במפורש על פי הוראות סעיף זה וזאת באופן אוטומטי וללא צורך בפעולה או חתימה של מי מהצדדים על מסמך נוסף כלשהו.
    2. כתמורה מלאה וסופית עבור פקיעת כל זכויות בעל מניות שנפטר, זכאים עזבונו או שאיריו לקבל את הסכומים ו/או הזכויות המפורטות בסעיף 10.2 לעיל.
    3. בנוסף יהיו שאיריו של בעל מניות זכאי לסכומים אשר בסעיף 11.3 לעיל.
    4. לעניין סעיף זה והזכויות המוענקות על פיו, ייחשב אובדן כושר מוחלט לצמיתות כהגדרתו בסעיף 9 לעיל, כפטירת בעל מניות.
    5. במקרה של פטירה או אובדן כושר מוחלט לצמיתות, יחולו על בעל מניות הפורש או שאיריו של הבעל מניות הנפטר (לפי העניין) בשינויים המחויבים סעיפים 10.4 – 10.9 לעיל ובכלל זה ככל שרלבנטיים גם סעיפים 10.6 ו- 10.7.
13. **פרישת בעל מניות עקב אובדן כושר מוחלט באופן זמני או אובדן כושר חלקי** 
    1. מבלי לפגוע באמור בסעיף 12 באשר למקרה של אובדן כושר מוחלט לצמיתות, אם בעל מניות, טרם הגיע לגיל 70 ייעשה, כתוצאה ממחלה, תאונה או סיבה אחרת לרבות חופשת לידה, בלתי כשיר להשתתף בעבודת החברה, באופן חלקי (לתקופה זמנית או לצמיתות) או באופן מוחלט לתקופה זמנית **(להלן: "אובדן כושר עבודה")**, הוא יהיה זכאי לתמורה החודשית ולרווחי החברה כאילו עבד, בקיזוז סכומי הכסף אותם יקבל מהמוסד לביטוח לאומי ו/או ביטוח אובדן כושר עבודה וזאת למשך 6 חודשים רצופים מיום כניסתו לאובדן כושר עבודה. האמור לעיל לא יהיה בתוקף במקרה בו עבד בעל מניות באופן פעיל בעבודה אחרת במהלך תקופת אובדן כושר העבודה.
    2. בכפוף לאמור בסעיף 13.1 לעיל, לאחר תום 6 החודשים הקבועים שם ולמרות האמור בסעיף 6.5 לעיל, בנושא החלטה להוצאת בעל מניות, במקרה של אובדן כושר עבודה, יחליטו רוב של 50% בעלי המניות- מלבד בעל מניות לו אובדן כושר עבודה זמני למעט אם המדובר בירמיהו - האם אובדן כושר העבודה מחייב הפעלת מודל הפרישה מהחברה ללא תחרות בחברה ואשר בסעיף 10 לעיל, או דילול אחזקות ביחס לחלקיות המשרה הנגזרת מאובדן כושר העבודה.באין הסכמה לגבי שיעור אובדן כושר זמני יכריע הבורר המפורט בסעיף 19 להלן***.*** בקביעת היקף אובדן כושר העבודה ישמשו בידי הבורר הכללים המקובלים לאובדן כושר עבודה על פי חוק הביטוח הלאומי ותקנותיו.
    3. על הוצאתו של בעל מניות מהחברה, בשל אובדן כושר עבודה, יחולו, לפי העניין, סעיפים 10.4 – 10.9 לעיל.
14. **פרישה מחמת גיל**
    1. גיל הפרישה מהחברה הינו גיל 70 **(להלן: "גיל הפרישה")**. למרות האמור בסעיף זה ירמיהו יוכל לפרוש על פי תנאי סעיף 14 זה בכל גיל בו יחפוץ בכך.
    2. עד גיל הפרישה, בעל מניות לא ידולל אלא בהסכמה עקב כניסת בעלי מניות חדשים ו/או הגדלת האחוז של בעלי מניות קיימים, או דילול כאמור בסעיף זה או מיזוג והכול על פי החלטה במסגרת סעיף 6.5 לעיל.
    3. בין הגילאים 65-70 בעל מניות יהיה רשאי להפחית את משרתו (ושלא בשל אובדן כושר במפורט בסעיף 13 לעיל) ובלבד שהחברה נתנה הסכמתה לכך ברוב כמפורט בסעיף 6 לעיל ללא קולו של השותף המבקש זאת. למרות האמור בסעיף זה ירמיהו יוכל להפחית את משרתו בכל גיל בו יחפוץ בכך.
    4. בכפוף לזכותו של ירמיהו לפרוש באופן מלא כמפורט בסעיף 14.1 לעיל, בעל מניות יהיה רשאי לפרוש באופן מלא לפני גיל הפרישה אך לא לפני גיל 65 ובלבד שהחברה נתנה הסכמתה לכך ברוב כמפורט בסעיף 6 לעיל ללא קולו של בעל המניות המבקש. הסכימה החברה לפרישה מוקדמת כאמור יוקטן מודל הפרישה המפורט בסעיף 14.5 להלן באופן שככל שיתקרב לגיל הפרישה המודל יתקרב למסגרתו המלאה. מודל הפרישה המופחת הינו כמפורט להלן:
       1. גיל 69 95% מהמודל.
       2. גיל 68 90% מהמודל.
       3. גיל 67 85% מן המודל.
       4. גיל 66 80% מן המודל.
       5. גיל 65 75% מן המודל.
    5. עם הגיע בעל מניות לגיל הפרישה וביקש להמשיך להיות בעל מניות בחברה, באופן חלקי או מלא, תאשר זאת החברה ברוב הקבוע בסעיף 6 לעיל ללא קולו של בעל המניות המבקש ותהיה רשאית לקבוע, בהסכמה עם בעל מניות, מהם תנאי המשך אחזקתו בחברה, דילול יחסי והשפעה של הללו על מודל הפרישה המפורט בסעיף 14.5 להלן. ירמיהו יהיה רשאי להמשיך להיות בעל מניות לפי בחירתו גם לאחר גיל פרישה ויהיה זכאי למודל הפרישה המפורט בסעיף 14 זה עת יבחר לפרוש.
    6. הגיע בעל מניות לגיל פרישה והינו בעל מניות מעל 5 שנים ולא המשיך להיות בעל מניות בחברה כמפורט בסעיף 14.4 לעיל, יקבל את מלוא הזכויות המפורטות בסעיף 10.2 לעיל. בנוסף יהיה הבעל מניות זכאי לסכומים אשר בסעיף 10.3 לעיל, בלבד שעמד בכל התנאים המפורטים בסעיף 10.3 ובמקום הערכים המפורטים בסעיף 10.3 יבוא:
       1. וותק בחברה הגדול מ- 5 שנים והקטן מ- 10 שנים = סך של 4 תמורות חודשיות.
       2. וותק בחברה הגדול מ- 10 שנים והקטן מ- 15 שנים = סך של 8 תמורות חודשיות.
       3. וותק בחברה הגדול מ- 15 שנים והקטן מ- 20 שנים = סך של 12 תמורות חודשיות.
       4. וותק בחברה הגדול מ- 20 שנים והקטן מ- 25 שנים = סך של 16 תמורות חודשיות.
       5. וותק בחברה הגדול מ- 25 שנים = סך של 24 תמורות חודשיות.
    7. על פרישת בעל מניות בשל גיל, יחולו, לפי העניין, סעיפים 10.4 – 10.9 לעיל.
15. **חבות בגין מודלים של פרישה, הוצאה** 
    1. מוסכם כי התחייבויות בעלי המניות למודל הפרישה יהיו של החברה ולא של כל אחד מבעלי המניות ותפקע אם החברה מתפרקת.
    2. מקום בו פירוק החברה בוצע למעשה, על מנת להקים שותפות או חברה אחרת תחתיה, ו/או מקום בו ייקבע, כי פירוק החברה בוצע על מנת להימנע מתשלומי פרישה, לא יחול האמור בסעיף 15.1 לעיל ובעלי המניות יהיו חייבים במודל הפרישה באופן אישי.
    3. האמור בסעיף 15.2 יחול גם אם החברה עצמה לא פורקה אבל חדלה לתת שירותים כמשרד עורכי פטנטים או משרד עורכי דין והתקיים שאר האמור בסעיף 15.2.
    4. מבלי לפגוע בשאר האמור בסעיף 15 זה מוסכם, כי בעל מניות אשר פרש והמשיך לתת שירות ללקוחות המשרד אשר היו רשומים במערכות המשרד בחמש השנים טרם הפרישה, בהיקף הכנסות שנתיות, הגבוה מ- 5% מהכנסות השנתיות של המשרד בממוצע שלוש השנים שקדמו לפרישה, יהיה חב במודל הפרישה. חובתו של בעל מניות כאמור תהא כדי החלק היחסי של הכנסותיו מלקוחות החברה כמפורט לעיל. לדוגמא בעל מניות פרש ונותן שירותים ללקוחות החברה בערך שכר טרחה שנתי של 500 אלף שקל. ממוצע מחזור ההכנסות בשלוש השנים האחרונות טרם הפרישה היה 5 מיליון ₪ השותף הפורש יהיה חב במודל הפרישה בחלק יחסי של 10%.
    5. הצדדים ישאפו להקים קרן ייעודית לפרישה ככל שמצבה הכלכלי והתזרימי של החברה יאפשר זאת. החלטה להקמת קרן כאמור תתקבל בהחלטה כמפורט בסעיף 6.5 לעיל.
16. **גידור** 
    1. עלה סכום תשלומי הפרישה שהחברה משלמת, בשנה כלשהי, כך שלא ניתן לשלם לבעלי המניות את מלוא התמורות החודשיות (כהגדרתן בסעיף 7.2 לעיל) בגין אותה שנה, יופחתו תשלומי הפרישה בגין אותה שנה, באופן פרופורציונאלי, כך שסך כל עלות תשלומי הפרישה לא תעלה על סכום שאינו מאפשר לשלם לבעלי המניות את מלוא התמורות החודשיות בגין אותה שנה.
    2. ההפרש שייווצר בין סכומי תשלומי הפרישה ששולמו בפועל בגין אותה השנה לבין סכום תשלומי הפרישה הנדרשים, יושלם מתשלומי הפרישה בגין השנה שאחריה וזאת בכפוף לאמור בסעיף 16.1. קרי שתשלומי הפרישה ועוד התשלום הנדחה כאמור, לא יעלו על סכום שאינו מאפשר לשלם לבעלי המניות את מלוא התמורות החודשיות בגין אותה שנה.
    3. ההפרש שייווצר בין סכומי תשלומי הפרישה ששולמו בפועל בגין אותה השנה, לבין סכום תשלומי הפרישה הנדרשים יהיה צמוד למדד המחירים לצרכן מהיום בו נדרש היה לשלם כל תשלום ותשלום ועד התשלום בפועל.
    4. מוסכם שדחייה כאמור של תשלומי הפרישה או חלקם, כאמור בסעיף 16 זה, לא תעלה על סך של 10 שנים ותופסק בתום השנה העשירית ממועד הפרישה גם אם טרם שולמו כל תשלומי הפרישה.
    5. האמור בסעיף 16 לעיל יחול גם במקרה של פרישת יותר משותף אחד. מקום בו משולמים תשלומי פרישה ליותר משותף פורש אחד, יופחתו תשלומי הפרישה על פי סעיף זה פרו רטה בין הפורשים. לדוגמא יש לשלם לשותף פלוני 200,000 ₪ בשנה ולשותף אחר 100,000 ₪ בשנה. ועל פי נוסחת הגידור לעיל לשותפות יכולת לשלם רק 200,000 ₪, יקבל השותף הפלוני 133,666 ₪ ו – 66,666 ₪ יגררו לשנים הבאות והשותף האחר יקבל 66,666 ₪ ו- 33,333 ₪ יגררו לשנים הבאות.
    6. למרות האמור כל האמור בהסכם זה מוסכם בזאת כי לא ישולמו כל תשלומי פרישה על פי סעיפים 9-14 לעיל, למי מהשותפים אשר אינו ירמיהו טרם הושבו לירמיהו התשלומים המפורטים בסעיף 7.13 עוד מוסכם כי התשלומים המפורטים בסעיף 7.13 לא יחושבו בנוסחת הגידור אשר בסעיף זה 16 זה וגם אם יש בתשלומם כדי להקטין את תשלום מלוא התמורות החודשיות כמפורט בסעיף 16.1 לעיל.
17. **אחריות, אחריות מקצועית וביטוח אחריות מקצועית** 
    1. כל עוד לא פורקו החברה ו/או המשרד כמפורט בסעיף 8 לעיל, בעלי המניות בחברה אחראים, כדי חלקם כמפורט **בנספח א'**, לכל התחייבויותיהם ו/או חובותיהם של החברה ו/או המשרד לרבות בנושאים של אחריות מקצועית, כלפי עובדים, ספקים, לקוחות וצדדי ג'.
    2. באשר לביטוח האחריות המקצועית, בעלי המניות מסכימים כי, בכל עת בה המשרד קיים, הוא יהיה בביטוח אחריות מקצועית בערכים הגבוהים הנהוגים בביטוח כאמור ביחס לאופי פעילותו המקצועית של המשרד והחשיפות הקיימות לו מפעילות מקצועית כאמור.
    3. בעת פירוק ובכל הקשור לטיפול ואחריות ביחס לעובדים, ספקים, לקוחות וצדדים שלישיים ולרבות בנושא אחריות מקצועית יחול האמור בסעיף 8 לעיל.
    4. במקרה של פרישת בעל מניות כמפורט בסעיפים 9-14 לעיל מסכימים הצדדים כדלקמן:
       1. כל בעל מניות שימשיך לטפל בלקוחותיו של בעל מניות פורש, מתחייב לעשות כן במסירות ובהתאם להוראות כל דין ו/או ההסדר אשר נקבע עם הלקוח שבטיפולו.
       2. החל ממועד הפרישה של בעל מניות הפורש, החברה תהיה אחראית כלפיו או כלפי שאיריו (לפי העניין) לכל טענה ו/או תביעה ו/או הפסד ו/או נזק לרבות בעניינים של אחריות מקצועית, אשר יופנו אל בעל מניות ו/או שאיריו (לפי העניין) לאחר מועד הפרישה בגין תקופת פעילותו בחברה. למען הסר כל ספק אחריות כאמור תחול גם מקום בו העילה הנטענת כלפי בעל המניות בוצעה טרם פרישתו ובלבד שאין מדובר בעילות או חבויות אישיות שלו אשר אינן קשורות לפעילותה השוטפת ו/או המקצועית של החברה.
       3. במועד הפרישה של כל בעל מניות תוודא החברה, כי אחריותו המקצועית של בעל המניות בגין התקופה בה פעל במשרד, מבוטחת בפוליסת האחריות המקצועית בסעיף "שותפים יוצאים" ו/או בסעיף "כיסוי לעיזבון" או בהסדרי "ראן אופ" או כל פתרון ביטוחי אחר, כפי שיקבע על ידי איש מקצוע הבקי בכך, לשם מתן מענה מלא וכיסוי נאות לפעילות בעל מניות במשרד עד מועד הפרישה.
18. **סודיות**
    1. כל בעל מניות מתחייב לשמור בסודיות מלאה את המידע הנוגע לחברה ולמשרד ולא לגלותם לאיש, אלא ככל שיידרש באופן סביר כדי לקדם בתום לב את עניני החברה והמשרד.
    2. בעלי המניות ערים לכך שכל פרסום או דליפה בקשר לכל מחלוקת או סכסוך שיתגלעו בין בעלי המניות או בקשר להליכים ליישוב מחלוקת או סכסוך כאמור, עלולים לגרום נזק חמור ובלתי הפיך לחברה ולפיכך הם מתחייבים לקיים את כל ההוראות אשר בסעיף זה.
    3. בכפוף לאמור בסעיף 19 להלן, בכל מקרה שהחברה או מי מבעלי המניות או בעלי מניות לשעבר, יבקשו לנקוט הליך בבוררות או בבית משפט הנוגע, במישרין ו/או בעקיפין, בחברה, יודיע הצד היוזם את ההליך לצד האחר, שבעה ימים מראש, על כוונתו לפתוח בהליך, זולת אם בכוונת הצד היוזם לבקש בתום לב סעדים זמניים במעמד צד אחד, אשר לאורם תגרום לו הודעה מראש לצד האחר על כוונתו לנקוט בהליך, נזק בלתי הפיך.
    4. במקרה של פניית בעל מניות לבוררות כמפורט בסעיף 19 להלן, יהיו כל הצדדים לבוררות חייבים לשמור בסודיות מוחלטת את עצם הסכסוך, את עצם קיום הליכי הבוררות, וכל דבר ועניין הנוגע אליהם, לרבות כל טענה, עדות, נתון או מסמך שיוצגו בהם ולבקש מהבורר לשמור את תיק הבוררות תחת חיסיון מרבי. כל צד להליך בוררות יהיה זכאי לדרוש התחייבות בכתב מבא כוחו של הצד שכנגד, ומכל מומחה שיועסק על ידי הצד שכנגד או בא כוחו בקשר להליך, לקיים את חובת הסודיות כאמור לעיל, והבורר יסייע, באמצעות צווים, ככל שניתן, על מנת להבטיח את מתן ההתחייבות.
    5. במקרה של פנית בעל מניות לבית המשפט (וזאת מבלי לגרוע מחובתו על פי סעיף 19 להלן), מתחייבים כל הצדדים לעשות כמיטב יכולתם על מנת להשיג את החיסיון המרבי שניתן להשיג להליך, לתוכנו, לכתבי הטענות, לעדויות ולמסמכים וישתפו פעולה ביניהם על מנת להשיג חיסיון כזה. לא ניתן חיסיון או שניתן חיסיון חלקי בלבד, לא יחשפו הצדדים במסגרת ההליך מידע, פרטים או נתונים הנוגעים לחברה ועסקיה אלא ככל שהדבר יהיה דרוש באופן ממשי וישיר לצורך הכרעה במחלוקת שבין הצדדים.
    6. למען הסר ספק סעיף זה חל במלואו גם על בעלי מניות פורשים.
19. **יישוב מחלוקות** 
    1. ככל שלא נקבע ו/או נשכח עניין כלשהו אשר ראוי שיטופל בהסכם זה, או התגלעה מחלוקת בין הצדדים בדבר הסכם זה, ביצועו, פירושו, תוקפו או תחולתו, מסכימים הצדדים לפעול בדרכי נועם ולפתור את העניין בראיה הדדית משותפת ולטובת העניין ברוחו של הסכם זה והוראותיו, ובאין הסכמה, בפנייה למגשר מוסכם תוך 14 ימים מיום שמי מן הצדדים ביקש לעשות כן. באין הסכמה על זהות המגשר ייבחר זה על ידי מי שבאותה עת ישמש שראש אגודת הפטנטים ומקום שיוכח באופן סביר לזה ניגוד עניינים ישיר או עקיף, עם מי מהצדדים ייבחר המגשר על ידי ראש לשכת עורכי הדין.
    2. כל מחלוקת בדבר הסכם זה, ביצועו, פירושו, תוקפו או תחולתו, שלא הגיעה לפתרונה בין הצדדים כמפורט בסעיף 19.1 לעיל, תוך 30 ימים מיום שהתגלעה בין הצדדים, תועבר להכרעתו של בורר מוסכם ובאין הסכמה על זהות הבורר, ייבחר זה על ידי מי שבאותה עת ישמש שראש אגודת הפטנטים ומקום שיוכח באופן סביר לזה ניגוד עניינים ישיר או עקיף, עם מי מהצדדים ייבחר המגשר על ידי ראש לשכת עורכי הדין.
    3. בכפוף לאמור בסעיף זה, על בוררות כאמור יחולו הוראות חוק הבוררות תשכ"ח – 1968 **(להלן:"חוק הבוררות")**. החלטתו של הבורר תהיה סופית ללא ערעור.
    4. הבורר לא יהיה כפוף לסדרי הדין או לדיני הראיות הנוהגים בבתי-משפט או בבתי-דין.
    5. הבורר יהיה כפוף לדין המהותי ויהיה רשאי ליתן סעדים זמניים, לרבות צווי עשה ואל תעשה ו/או החלטות ביניים ו/או פסקי דין חלקיים.
    6. ישיבות הבוררות יתועדו בפרוטוקול והבורר יהיה חייב לנמק החלטותיו ואת פסק דינו ויהיה מחויב לפסוק פסק דינו מתום 30 ימים מיום סיום פרק ההוכחות והסיכומים.
    7. חתימת הצדדים מטה מהווה חתימה על הסכם בוררות כמשמעו בחוק הבוררות ולמען הסר ספק סעיף 19 זה חל במלואו גם על שותפים פורשים.
20. **שונות והודעות** 
    1. הצדדים ינקטו בכל הצעדים הנוספים שדרושים לשם יישומו וביצועו של הסכם זה כלשונו וכרוחו ולרבות חתימה על כל המסמכים אשר חתימה עליהם נחוצה לצורך ביצוע הסכם זה והוצאתו לפועל.
    2. לא השתמש או השתהה צד מלעשות שימוש בזכות מהזכויות המוקנות לו על-פיו או על פי כל דין, במקרה מסוים או בסדרת מקרים, לא יראו בכך ויתור על זכות מזכויותיו.
    3. אין בזכות ו/או בסעד הנתונים על פי ההסכם למי מהצדדים כדי לגרוע מכל זכות ו/או סעד אחרים ו/או נוספים הנתונים לאותו צד על פי הסכם זה ו/או על פי כל דין.
    4. ארכה ו/או דחייה, לא יהיו בני-תוקף, אלא אם יינתנו מראש ובכתב.
    5. הסכמת מי מהצדדים לסטות מתנאי כלשהו של הסכם זה, במקרה מסוים או בסדרת מקרים, לא תהווה תקדים ולא ילמדו ממנה גזירה שווה לכל מקרה אחר בעתיד.
    6. בכפוף לאמור בסעיף הבוררות לעיל, לבתי המשפט המוסמכים בירושלים תהיה סמכות השיפוט הייחודית לדון בכל סכסוך הקשור להסכם זה, פרשנותו וביצועו לרבות לעניין אישור פסק בוררות ומתן צווים זמניים.
    7. כל בעל מניות ו/או בעל מניות פורש יישא במיסוי מכל סוג, החל עליו ביחס להוראות הסכם זה לרבות בעת פרישה. הצדדים מצהירים ומאשרים כי בדקו בסיוע של אנשי מקצוע בתחום המס את כל הנדרש והמחויב ביחס לחתימתם על הסכם זה וקיום הוראותיו.
    8. כתובות הצדדים הן כמפורט במבוא, וכל הודעה שתשלח מצד אחד למשנהו לפי הכתובות שלעיל תחשב כאילו הגיעה לתעודתה כעבור 96 שעות מעת המשלוח בדואר רשום או כעבור 4 שעות מעת המשלוח באמצעות שליח או יום עסקים לאחר המשלוח באמצעות פקסימיליה, ובלבד שקיים אישור מסירה של מכשיר הפקסימיליה השוגר.

**ולראיה באו על החתום**

**\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_**

ירמיהו מייק החברה

**נספח א' – להסכם מיום \_\_\_\_\_\_\_("ההסכם")**

1. לכל המונחים שבנספח זה תהא המשמעות שנתנה להם בהסכם אלא אם נכתב אחרת.
2. אחוזי האחזקה בחברה, הוותק והמשכורת החודשית והזכויות הנלוות לה, הכול כהגדרת מונחים אלו בהסכם, הינם כמפורט בטבלה מטה.

|  |  |  |
| --- | --- | --- |
| **שם השותף** | **אחוזי אחזקה בחברה לאחר ההסכם** | **תאריך התחלת עבודה בחברה לעניין הוותק במשרד כמפורט בהסכם זה** |
| ירמיהו בן דוד | 76% | 13.12.1998 |
| מייק האמר | 24% | 2.9.2012 |

**נספח ב' – להסכם מיום \_\_\_\_\_\_\_("ההסכם")**

**נספח ג' – להסכם מיום \_\_\_\_\_\_\_("ההסכם")**

תמצית הדו"ח הפיננסי לתום שנת 2018 שהוכן ע"י רו"ח דוד אמינוף ממאזן בוחן מיד אחרי תום השנה, ולפני שבוצעה את ביקורת על ספרי החברה, אשר במסגרת צפויים עדכונים ותיקונים למאזן ודו"ח רווח הפסד המבוקר הסופי.

**נספח ד' – להסכם מיום \_\_\_\_\_\_\_("ההסכם")**

דו"ח רווח והפסד לא מבוקר לרבעון ראשון שנת 2019